UPRS Sklep I U 971/2024-15
Sodna praksa Upravnega sodišča, 2024-09-09

tožba v upravnem sporu - rok za vložitev tožbe - prepozna tožba - zavrženje tožbe

V obravnavani zadevi se je 30 dnevni rok za vložitev tožbe iztekel v petek 10. 5. 2023. Iz podatkov v sodnem spisu je razvidno, da je tožnik tožbo neposredno na sodišče vložil šele v sredo 15. 5. 2024, kar pomeni, da je bila tožba na sodišče vložena po izteku 30-dnevnega prekluzivnega roka za vložitev tožbe.

II. Vsaka stranka trpi svoje stroške postopka.

1. Tožnik je 15. 5. 2024 vložil tožbo zoper odločbo UE Ljubljana št. 351-615/2023-6224-16 z dne 28. 12. 2023 v zvezi z odločbo Ministrstva za naravne vire in prostor št. 35108-24/2024-2560-9 z dne 15. 3. 2024. Sodišču predlaga, da izpodbijano odločbo odpravi in toženi stranki naloži plačilo vseh njegovih stroškov tega postopka.

2. Tožena stranka je sodišču predložila upravne spise zadeve, posebnega odgovora na tožbo pa ni podala.

3. Odgovor na tožbo je podala stranka z interesom.

4. Po prejemu upravnih spisov sodišče ugotavlja, da je tožba vložena prepozno.

5. Tožba v upravnem sporu se lahko vsebinsko obravnava le, če so izpolnjene procesne predpostavke, ki jih za to določa Zakon o upravnem sporu (v nadaljevanju ZUS-1) v prvem odstavku 36. člena. Sodišče je zavezano po uradni dolžnosti opraviti predhodni preizkus tožbe in preizkusiti ali ni podan kateri od razlogov za zavrženje tožbe iz 1. do 8. točke prvega odstavka 36. člena ZUS-1. Če procesne predpostavke niso izpolnjene mora sodišče tožbo s sklepom zavreči.

6. Po prvem odstavku 28. člena ZUS-1 je treba tožbo vložiti v 30 dneh od vročitve upravnega akta, s katerim je bil postopek končan. Tožba se vloži pri pristojnem sodišču neposredno, pisno ali pa se mu pošlje po pošti; šteje se, da je bila tožba vložena pri sodišču tisti dan, ko je bila priporočeno oddana na pošto (prvi in drugi odstavek 29. člena ZUS-1).

7. Sodišče je pri predhodnem preizkusu tožbe po prejemu upravnih spisov tožene stranke ugotovilo, da iz podatkov na vročilnici, ki se nahaja v upravnem spisu 351-615/2023-6224, izhaja, da je bila tožniku odločba organa druge stopnje vročena v sredo 10. 4. 2024. Od naslednjega dne po vročitvi, torej od 11. 4. 2024, je treba šteti začetek teka 30-dnevnega roka za vložitev tožbe v upravnem sporu. Ta se je v obravnavani zadevi iztekel v petek 10. 5. 2023. Iz podatkov v sodnem spisu je razvidno, da je tožnik tožbo neposredno na sodišče vložil šele v sredo 15. 5. 2024, kar pomeni, da je bila tožba na sodišče vložena po izteku 30-dnevnega prekluzivnega roka za vložitev tožbe.

8. Sodišče je o navedenih ugotovitvah glede relevantnega procesnega dejanskega stanja seznanilo tudi tožnika po pooblaščenem odvetniku s pozivom z dne 11. 7. 2024 in mu dalo možnost, da se o tem v roku 8 dni izjavi, vendar ta v danem roku niti do izdaje tega sklepa na poziv ni dogovoril.

9. Glede na navedeno je sodišče v predhodnem preizkusu tožbo, skladno z določbo 2. točke prvega odstavka in tretjega odstavka 36. člena ZUS-1, zavrglo kot prepozno, saj tožnik ni navedel nobenih opravičljivih razlogov, ki bi narekovali drugačno odločitev. Ker je sodišče tožbo zavrglo iz procesnih razlogov in posledično ni presojalo utemeljenosti tožbe, se do tožbenih navedb ni opredeljevalo.

10. Odločitev o stroških postopka je sodišče sprejelo na podlagi določbe četrtega odstavka 25. člena ZUS-1, ker je tožbo sodišče zavrglo.

Zakon o upravnem sporu (2006) - ZUS-1  - člen 28, 28/1, 36, 36/1, 36/1-2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.